3.		Dohoda o zmene pracovnej zmluvy (§ 54 ZP)
Zamestnávateľ:	ABC., s.r.o., Ružová ul. č. 10, 010 01 Žilina, 
		zastúpená Ing. Vladimírom Milučkým
			a 
zamestnanec:	Ján Hladký, Stodolova ul. č. 2, 010 01 Žilina
uzavreli dnešného dňa 
dohodu o zmene pracovnej zmluvy zo dňa 1. 10. 2022.
Dojednaný obsah pracovnej zmluvy sa mení s účinnosťou od 1. 12. 2022 nasledovne: 
Miestom výkonu práce bude mesto Banská Bystrica.
Zmena pracovnej zmluvy sa uzatvára na dobu od 1. 12. 2022 do 31. 12. 2022. 
Táto dohoda je neoddeliteľnou súčasťou pracovnej zmluvy zo dňa 1. 10. 2022, ktorej ostatné ustanovenia ostávajú v platnosti. Dohoda sa vyhotovuje v dvoch exemplároch, z ktorých jedno obdrží zamestnanec. 
Žilina 30. 11. 2022
					zamestnanec	zamestnávateľ
Poznámka
Dohodnutý obsah pracovnej zmluvy možno zmeniť len vtedy, ak sa zamestnávateľ a zamestnanec dohodnú na jeho úprave. Zamestnávateľ je povinný zmenu pracovnej zmluvy vyhotoviť písomne (§ 54 ZP). 
Vykonávať práce iného druhu alebo na inom mieste, ako boli dohodnuté v pracovnej zmluve, je zamestnanec povinný vykonávať len výnimočne, a to v prípadoch ustanovených v § 55 ods. 2 a 4 ZP. 
Ak nemožno dosiahnuť účel preradenia zamestnanca preradením v rámci pracovnej zmluvy, môže zamestnávateľ preradiť zamestnanca v prípadoch podľa § 55 ods. 2 po dohode aj na prácu iného druhu, ako bolo dohodnuté v pracovnej zmluve. 
Na čas nevyhnutnej potreby môže zamestnávateľ preradiť zamestnanca na inú prácu aj bez jeho súhlasu, ak je to potrebné na odvrátenie mimoriadnej udalosti alebo na zmiernenie jej bezprostredných následkov (§ 55 ods. 4 ZP). 
Ak zamestnávateľ preraďuje zamestnanca na inú prácu, ako bola dohodnutá v pracovnej zmluve, táto musí zodpovedať zdravotnej spôsobilosti zamestnanca. Zamestnávateľ musí prihliadnuť aj na to, aby táto práca bola pre zamestnanca vhodná vzhľadom na jeho schopnosti a kvalifikáciu (§ 55 ods. 5 ZP). 
Zamestnávateľ je povinný vopred prerokovať so zamestnancom dôvod preradenia na inú prácu a dobu, počas ktorej má preradenie trvať. Ak preradením zamestnanca dochádza k zmene pracovnej zmluvy, povinnosťou zamestnávateľa je podľa § 55 ods. 6 ZP vydať mu písomné oznámenie o dôvode preradenia a o jeho trvaní.